Kõige rohkem meeldib mulle mu töö juures valgus, see huvitab mind. Üldse on olemas väga palju erinevaid valguseid, isegi looduses on täiesti sinine valgus naturaalselt eksisteeriv nähtus.    Valgusega saab palju ära teha, ta joonistab kõik asjad välja, kui vaja. Naised paluvad ikka kortsud ära peita... aga kui oma välimusega rahul ei olda, siis pole mõtet suurde plaani tükkida. Võibolla on sellel inimesel hoopis ilus hääl, millega on võimalik mängida...    Olen pika staaži jooksul juhtinud ka valgustajate osakonna tööd 17 inimesega, kuid enim naudin ikkagi sõitu võttele - kasvõi nädalaks ajaks komandeeringusse, nii nagu sai omal ajal käidud.    Valgustaja töö on tihti füüsiliselt väga väsitav. Prožektorite ja kaablite vedamine, eriti, kui on päeva jooksul läbi sõita mitu võttekohta - see pole just kerge. Päris alguses, 60ndates tegime tööd vana kinovalgustusaparatuuriga. Kolmeminutise lõigu valmimine AK jaoks võttis vahel aega terve tööpäeva.    43 aasta jooksul on töö kõrvalt saanud palju nalja - seltskond on meil alati mõnus olnud. Algusaastatest tuleb meelde, kuidas pidime kaableid pesema, kui olime tulnud kusagilt laudast, virtsahaisu seest - kommunismiajastu õitsvat põllumajanduse arengut oli ju vaja inimestele näidata! Vahel juhtus, et selleks polnud aega - tuli minna otse EKP Keskkomiteesse järgmisele võttele koos haisuga.    Peaaegu kõigil valgustajatel on silmadega probleeme. Näiteks mina ei saa lund ja eredat  päikesepaistet vaadata ja oli aeg, kus ma ei saanud isegi raamatut lugeda, silmad hakkasid vett jooksma. Nüüd kannan valgustundlike klaasidega prille, mis reageerivad erinevatele valgustele ja kaitsevad silmi. Töö juures juhtub tihti, et pilk eksib prožektorisse ja kõigi nende aastate jooksul on see hakanud silmadele mõjuma. Oma silmi usaldan ikka kõige rohkem, isegi, kui meil oleks valgustugevuse mõõtmiseks vajalik aparatuur olemas.    Valgustaja amet on selline, et elu ja ajad voolavad sinust läbi - oled  nagu kõrvaltvaataja. Aga kui palju selline vaatamine õpetab ja annab, kui oskad tähele panna!